กฎกระทรวง กำหนดค่าธรรมเนียมตามกฎหมายว่าด้วยงาช้าง พ.ศ. 2558
ประกาศวันที่ 2015-05-12

content: กฎกระทรวง กำหนดค่าธรรมเนียมตามกฎหมายว่าด้วยงาช้าง พ.ศ. ๒๕๕๘
content: อาศัยอำนาจตามความในมาตรา ๒๐ วรรคหนึ่ง แห่งพระราชบัญญัติงาช้าง พ.ศ. ๒๕๕๘ รัฐมนตรีว่าการกระทรวงทรัพยากรธรรมชาติและสิ่งแวดล้อมออกกฎกระทรวงไว้ ดังต่อไปนี้
sectionNo: 1
content: ข้อ ๑ ในกฎกระทรวงนี้ “หน่วยงานของรัฐ” หมายความว่า ราชการส่วนกลาง ราชการส่วนภูมิภาค ราชการส่วนท้องถิ่น รัฐวิสาหกิจ องค์การมหาชน หรือหน่วยงานอื่นของรัฐที่มีกฎหมายจัดตั้งขึ้นเป็นการเฉพาะ
sectionNo: 2
content: ข้อ ๒ ให้กำหนดค่าธรรมเนียม ดังต่อไปนี้ (๑) ใบอนุญาตให้ค้างาช้าง ฉบับละ ๕,๐๐๐ บาท (๒) ใบอนุญาตให้นำเข้า ส่งออก หรือนำผ่านซึ่งงาช้าง ฉบับละ ๑,๐๐๐ บาท (๓) ใบแทนใบอนุญาต ฉบับละ ๕๐๐ บาท
sectionNo: 3
content: ข้อ ๓ ให้ยกเว้นค่าธรรมเนียมตามข้อ ๒ (๒) และ (๓) แก่หน่วยงานของรัฐ สำหรับการนำเข้า ส่งออก หรือนำผ่านซึ่งงาช้างเพื่อใช้ในกิจการของหน่วยงานของรัฐนั้น
content: ให้ไว้ ณ วันที่ ๓๐ เมษายน พ.ศ. ๒๕๕๘ พลเอก ดาว์พงษ์ รัตนสุวรรณ รัฐมนตรีว่าการกระทรวงทรัพยากรธรรมชาติและสิ่งแวดล้อม
content: หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่มาตรา ๒๐ แห่งพระราชบัญญัติงาช้าง พ.ศ. ๒๕๕๘ บัญญัติให้รัฐมนตรีว่าการกระทรวงทรัพยากรธรรมชาติและสิ่งแวดล้อมมีอำนาจออกกฎกระทรวงกำหนดค่าธรรมเนียมไม่เกินอัตราท้ายพระราชบัญญัติ รวมทั้งลดหรือยกเว้นค่าธรรมเนียม จึงจำเป็นต้องออกกฎกระทรวงนี้